คลังดึงเอกชนลงทุนรถไฟความเีร็วสูง3แสนล้าน
คลังจับมือคมนาคมนำร่อง ดึงเอกชนร่วมลงทุนโครงการรถไฟความเร็วสูง 2 สายมูลค่ากว่า 3 แสนล้านบาท เพิ่มบทบาทเอกชนร่วมพัฒนาโครงการของรัฐ
30 พ.ย. 2553

คลังจับมือคมนาคมนำร่อง ดึงเอกชนร่วมลงทุนโครงการรถไฟความเร็วสูง 2 สายมูลค่ากว่า 3 แสนล้านบาท เพิ่มบทบาทเอกชนร่วมพัฒนาโครงการของรัฐ
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การจัดงานทดสอบความสนใจภาคเอกชนในการลงทุน(Market Sounding) โครงการรถไฟความเร็วสูง ซึ่งกระทรวงการคลัง และกระทรวงคมนาคมได้ร่วมกันจัดขึ้นในวันที่ 2 ธ.ค.นี้ ได้เชิญผู้ประกอบการและนักลงทุนทั้งในและต่างประเทศร่วมแสดงความคิดเห็นสำหรับโครงการลงทุนรถไฟความเร็วสูง 2 เส้นทาง มูลค่ากว่า 3 แสนล้านบาท ประกอบด้วยเส้นทางกรุงเทพฯ-เชียง ใหม่ ระยะทาง 754 กิโลเมตร และ เส้นทางกรุงเทพฯ – ระยอง ระยะทาง 221 กิโลเมตร ได้รับเกียรติจากนายอภิสิทธิ์ เวชชาชีวะ นายกรัฐมนตรีมาเป็นประธานในพิธี เปิดงาน
การจัดงานมีเอกชนที่เข้าร่วมถึง 300 คน มีทั้งนักลงทุนที่มีประสบการณ์ในการลงทุนก่อสร้างและดำเนินโครงการรถไฟความเร็วสูง และโครงสร้างพื้นฐานขนาดใหญ่ในรูปแบบ PPPs สถาบันการเงินของรัฐและเอกชน หน่วยงานภาครัฐและเอกชนที่มีประสบการณ์และความเชี่ยวชาญในการก่อสร้างและดำเนินโครงการรถไฟความเร็วสูง ซึ่งล้วนเป็นองค์กรชั้นนำระดับประเทศทั่วโลก อาทิ บริษัท ซีเมนส์ (ประเทศไทย) จำกัด บริษัท อิตาเลียนไทย ดีเวล็อปเมนต์ จำกัด (มหาชน) บริษัท Samsung Thai Engineering Co., Ltd. บริษัท Hitachi Asia(Thailand) Co., Ltd. บริษัท LOTTE Engineering &amp; Construction ธนาคารมิซูโฮ คอร์ปอเรต จำกัด ธนาคาร Sumitomo Mitsui Banking Corporation ธนาคาร KFW IPEX ธนาคาร JBIC (Japanese Government Bank) และอีกหลากหลายธนาคารชั้นนำของโลก
นายสมชัย กล่าวว่า การจัดงานครั้งนี้ ถือเป็นการเริ่มต้นครั้งสำคัญที่จะสนับสนุนและส่งเสริมให้เอกชนเข้ามามีบทบาทเพิ่มขึ้นในโครงการภาครัฐในรูปแบบ Public Private Partnerships (PPPs) อย่างจริงจัง ซึ่ง สคร. ในฐานะเลขานุการคณะกรรมการเพื่อพิจารณาแนวทางการเพิ่มบทบาทภาคเอกชนในรูปแบบ PPPs คาดหวังว่าการจัดงานครั้งนี้จะทำให้ได้ข้อมูลและปัจจัยที่ทำให้การลงทุนพัฒนาโครงการรถไฟความเร็วสูงในประเทศไทยทั้ง 2 สาย ประสบความสำเร็จ เพื่อให้คนไทยได้มีรถไฟความเร็วสูงใช้ในอนาคตอันใกล้นี้
ทั้งนี้  สคร. จะนำความคิดเห็นและข้อเสนอแนะจากภาคส่วนต่างๆ ที่มาร่วมงานนี้ มาสรุปและเสนอต่อคณะกรรมการ PPPs เพื่อนำเสนอ ครม. ซึ่งจะช่วยให้รัฐบาลสามารถศึกษาและกำหนดนโยบายในการดำเนินโครงการโดยให้เอกชนเข้าร่วมดำเนินการมีความชัดเจนและปฏิบัติได้จริงในที่สุด และหากโครงการนี้ประสบความสำเร็จ ก็จะเป็นต้นแบบของโครงการ PPPs อื่น ๆ ต่อไป